Vrydag 24 September – PvR Geloofsfamilie
Vrydag 24 September
12Ek weet wat armoede is en ek weet wat oorvloed is; van alles het ek ondervinding: om genoeg te hê om te eet sowel as om honger te ly, om oorvloed te hê sowel as om gebrek te ly.
In hoofstuk 4 van Klaagliedere is 'n besigheidsman aan die woord. Hy kla en begrawe HOOP so saam met die individu, die vrou en die priester waarvan ons al gelees het. Soms is mense so arm, al wat hulle het is geld. Soms is die swaarste plek waar mense geslaan word hulle beursies. Vir hierdie besigheidsman is dit waar hy eers voel dat daar nie meer HOOP is nie, wanneer die ekonomie onder gaan en alles waarvoor hy gewerk het in skerwe lê. Alles wat hy beplan het, voorsorg wat hy getref het, alles is daarmee heen. Daar is geen polis, versekering, sekerheid. Sy wêreld is geskud. Ons kernvers herinner ons dat God alles nuut kan maak en van nuut af kan skep. Maar meer as dit. Wanneer jy niks anders oor het nie, is God steeds daar om jou te vang. Hy verlaat jou nie as die geld opraak, jy niks meer het om te bied, jy op niks meer kan roem nie. As jy alles verloor het, het jy steeds waarde, by die Here.
Op wat in jou lewe is jy tans baie afhanklik? Waarop maak jy baie staat? Jou salaris? Jou polisse? Jou versekering? Jou status? Jou besittings? Wat sê dit alles van jou? Wat sou dit van jou sê as jy dit alles sou verloor? Deel met die Here jou gevoelens en gedagtes?
Hoe sou jy weet as jy geld, welstand en materiële sekerheid meer najaag, as die Here? Wat is genoeg? Hoe dink jy sou iemand wat niks van hierdie dinge het nie, se gedagtes hieroor lyk? Deel jou gedagtes met die Here en vra vir Hom om vir jou die waarheid te wys.
Klaagliedere herinner ons dat God alles nuut maak. Elke dag. Maar ook elke hart. Het jy nodig om die Here te vra dat Hy dalk balans in jou lewe herstel as dit kom by jou verhouding met materiële dinge? Het jy 'n benoudheid en angstigheid as dit kom by materiële dinge wat jy aan die Here kan bely?